Title: Salazar Patricia,
Author: A. Williams
Last saved by: Aniko Williams

Adventi ház

Adventi házunk van, sokablakos. Minden este nyitunk egy ablakot.
Benn melegen kis fehér gyertya lángol, és árad a fény minden ablakából.
Kis ablakokkal versenyt fénylenek csodába bámuló gyermekszemek.

Ablaktábláin biztató írás: eljő a mennyekből a Messiás.
S a nevét nevezik Csodálatosnak. És fölemeli, akit megtaposnak.
És a békesség Fejedelme lesz: szabadulást hoz, életet szerez.

Telnek a percek, múlnak a napok, sorra kinyílnak mind az ablakok.
Ahány kis ablak, annyi szent ígéret. Hívnak, biztatnak, csudákat beszélnek.
Mi áhítattal álljuk mind körül. A ház sugárzik, a szív örül.

Fehér falára festve sok gyerek. Mind Betlehem felé igyekszenek.
Havas fenyő közt, ki gyalog, ki szánon, kéz a kézbe', hogy kis kezük ne fázzon.
Sietve mennek, mint a pásztorok. Piros orcájuk bízva mosolyog.

De én egy másikat is ismerek. Nem ilyen derűs, nem ilyen meleg.
Van-e gondom sok sötét ablakára? Hiszen itt a karácsony nemsokára!
Nyitom-e sorra minden egy napon Krisztusra váró lélekablakom?

Mert az én lelkem is: ádventi ház. És ha elalszik, hogyha nem vigyáz,
olyan sötét lesz majd karácsony-estén, a fényt, vigaszt hiába is keresném.
Ha majd minden szem, minden szív ragyog, akkor siratnám, hogy sötét vagyok.

Sötét lelkemen sötét ablakok, táruljatok, örömre nyíljatok!
Ne legyen egy se zord, egy se zárva. Ragyogjon mind a Messiásra várva!
Sötét adventi ház, sokablakos! Minden este nyíljék egy ablakod!
Túrmezei Erzsébet: